b'\n_START_ARTICLE_\nZelena dolina (Karavanke)\n_START_PARAGRAPH_\nZelena dolina (Karavanke), (Bel\xc5\xa1\xc4\x8dica) je manj\xc5\xa1a visokogorska dolina v Karavankah nad Koro\xc5\xa1ko Belo, na vzhodnem robu Bel\xc5\xa1\xc4\x8dice. To je plitva dolina med vrhovoma Vajne\xc5\xbe (2104 m) in Poto\xc5\xa1ki Stol (2014 m). Za\xc4\x8dne se s sedlom, Vajne\xc5\xbeevim sedlom  (~1972 m) v mejnem oziroma vr\xc5\xa1nem karavan\xc5\xa1kem grebenu in se spu\xc5\xa1\xc4\x8da proti zahodu. Dolga je okoli 500 m, v naj\xc5\xa1ir\xc5\xa1em delu je \xc5\xa1iroka okoli 200 m. Proti dolini oziroma proti zahodu se nadaljuje kot ledeni\xc5\xa1ko hudourni\xc5\xa1ka grapa, ki se po okoli 300 m obrne proti jugu, proti robu Rjavih pe\xc4\x8di. V podalj\xc5\xa1ku te smeri je grapa potoka Urbas, ki pod \xc4\x8crno pe\xc4\x8djo preide v dolino Bela. _NEWLINE_Po delu doline je markirana planinska pot Pristava - Medji dol - Pre\xc5\xa1ernova ko\xc4\x8da, ki dolino v zgornjem delu pre\xc4\x8dka in se nato vzpne na Poto\xc5\xa1ki Stol. V dolini je kri\xc5\xbei\xc5\xa1\xc4\x8de poti, ena steza (lahka, slabo vidna) s tega kri\xc5\xbei\xc5\xa1\xc4\x8da vodi proti vrhu Vajne\xc5\xbea, od tega kri\xc5\xbei\xc5\xa1\xc4\x8da pa se odcepi tudi lepa steza (nazaj v dolino) do Hra\xc5\xa1ke planine in preko nje do Urbasa, do Poto\xc5\xa1ke planine, do Olipove planine, proti Koro\xc5\xa1ki Beli. _NEWLINE_V dolini naj bi bili najdeni znaki grobi\xc5\xa1\xc4\x8da \xc2\xbbAjdov\xc2\xab, kar pa ni bilo nikoli dokazano. Zanesljivo pa so v njej gospodarili staroselci - karavan\xc5\xa1ki gorjani . V ju\xc5\xbenih strminah predvrha Vajne\xc5\xbea zelo pozoren opazovalec lahko opazi sledi (\xc5\xbelebove) drsenja ledenika (kadar pada svetloba pod zelo nizkim kotom z zahodne strani).'